Archive for de setembre 2013\nTel. 937 445 092\nMolt bona la recomanació que ens van fer uns amics de Cardedeu, quan els hi vam preguntar llocs per dinar i fer una reunió familiar pels voltants del Montseny.\nÉs un lloc per anar a passar tot un dia, ja que no es pot accedir amb vehicle propi. La gràcia està en marxar ben d'hora per fer el camí de pujada al restaurant tot passejant (aproximadament un parell d'horetes, parant-nos a mirar el paisatge, les flors, la fauna o a descansar) o fen via (poc més d'una hora si volem fer esport i arribar a dalt fets una coca). A més, disposen de servei de taxi, que cal reservar amb antelació, per si no es pot pujar a peu (per incapacitat, mal temps o pura vagància) amb diferents tarifes en funció del numero de persones i de si fem només un trajecte o bé, fem anada i tornada.\nPer arribar fins el punt on s'han de deixar els cotxes, just a l'arribada a Cànoves es troba la senyalització de Casa del Bosc, que cal anar seguint fins trobar un guarda forestal a l'entrada del Parc Natural i indicar-li que tenim reserva a la Casa del Bosc. Ens deixarà passar fins el pàrquing de l'embassament que és a on s'han de deixar els vehicles i des d'aquest punt, seguir a peu o bé esperar el taxi.\nVaig fer les següents fotografies del camí de pujada al restaurant, que donen una idea de la idíl·lica passejada que ens espera pel davant.\nJust abans d'arribar a la Casa del Bosc, ens trobarem amb un desviament que us recomano agafar (són només 100 metres més) per visitar el centenari Castanyer d'en Cuch, que està declarat arbre monumental pels seus gairebé dotze metres de perímetre. Te dues entrades a diferents nivells i l'interior del seu tronc va ser habitat per un carboner.\nUna Castaño al Castanyer\nLes vistes des del restaurant són espectaculars, fins i tot amb mal temps com vam tenir aquell dia.\nPel que fa al menjar en sí, és totalment impossible sortir amb gana d'allà. El menú que tenen a un preu únic de 26 € TOT inclòs (menjar, begudes, cafès i impostos) consisteix en cinc entrants (que canvien en funció dels productes de temporada), un plat principal (a escollir entre guisats clàssics o de caça i brasa) i unes postres.\nNo vaig fer fotografies dels plats (era una reunió familiar i no era pla d'estar amb el mòbil tota la estona), però recordo que els entrants van ser abundants i de molt bona qualitat (un bon formatge per cada quatre, uns embotits variats, una escalivada que va ser de les millors que ha tastat mai, un carpaccio de cérvol i alberginieres dolces, que particularment em feien més de prostres) i de plat principal jo vaig escollir un guisat de cabirol que estava d'allò més bo. Les postres, casolanes i bones, però no les recordo.\nPer tant, us puc ben assegurar que és un lloc ideal per fer reunions familiars o d'amics en un tranquil entorn, envoltats de natura i en el que menjareu molt bé. I la caminada paga doblement la pena: la pujada ens farà agafar gana i la baixada esvairà els vapors etílics del dinar.\nAixò si. Reserveu amb antelació, ja que durant els mesos de tardor i hivern, s'omple amb molta facilitat i ens va comentar el propietari que tenen l'agenda complerta per unes quantes setmanes.\nPer la meva banda, jo tornaré al hivern per tastar l'escudella "que es pot tallar" que preparen a l'enorme llar de foc que tenen al menjador i de la que n'he sentit parlar molt bé.\nBarraca. Bons arrosos a la Barceloneta.\nTel. 932 241 253\nTenia pendent de publicar des de fa ja molts dies, l'entrada d'aquest restaurant. Començaré dient, que és d'aquells als que vaig anar inicialment amb recel, ja que quan el soroll mediàtic és tan elevat, sempre em fa una mica com de mandra anar. A més, al ser llocs tan promocionats, sempre tens una multitud d'entrades a blogs, dels que no sempre són gaire objectius i que, al menys a mi, em provoquen un rebuig inicial. I aquest, crec que és un dels que aquest estiu ha estat més comentat per les xarxes. Normalment, en aquests santuaris de la restauració, espero a llegir les experiències de bloggers que per mi són més fiables, per fer-me una idea més realista del lloc, i aleshores decidir si paga la pena fer una peregrinació amb penitència.\nFeta la introducció, he de dir que el local, que està situat al començament mateix del Passeig de la Barceloneta, té a l'entrada una petita barra a on poder fer el vermut i unes olives mentre esperes, i a la planta superior, està el restaurant en si, en el que podem veure la cuina que queda a la vista amb les corresponents pissarres, que imagino que a algú hauran enriquit aquests últims temps.\nDecoració senzilla en la que l'element més destacat és la fusta, amb no gaires taules i amplis finestrals des dels que podrem gaudir d'unes espectaculars vistes, si hem tingut la sort d'agafar una de les taules que donen directament a aquestes.\nInterior del menjador amb la cuina vista\nUna altre vista de l'interior del restaurant\nVistes nocturnes de la platja des de la taula\nUn punt negatiu del local, és l'excessiu soroll que hi ha a l'interior, i encara té menys sentit quan tampoc és que hagin massa taules. El tema de la sonoritat, hauria de ser un dels punts als que donar més importància de la que li donen els restauradors i propietaris dels locals, i que sembla que menyspreïn per algun motiu que no arribo a entendre. Se'm fa molt difícil gaudir d'un àpat quan no pots parlar més que a crits (i si a més la taula és allargada i som deu persones, la comprensió auditiva ja és per nota...).\nPel que fa al menjar, com varem anar amb un menú fet i tancat, la cosa va anar tal que així:\nPer començar, unes croquetes de pollastre i uns bunyols de bacallà. Bastant vulgars les primeres, correctes els segons.\nCoqueta de pollastre i bunyol de bacallà\nUns musclos de roca amb tomàquet i alfàbrega, que no vaig fotografiar. Molt bons i frescos.\nPer continuar amb una amanida de burrata, tomàquet i ruca acabada amb uns pinyons i unes herbes. Bon gènere. Un plat molt lleuger i refrescant.\nAmanida de ruca amb tomàquet i burrata\nUns calamars a l'andalusa molt tendres i ben fregits (i això ho dic després d'haver estat uns dies abans a Cadis, que és el paradís dels fregits) que els acompanyaven amb una salsa tàrtara, que potser li treia protagonisme als calamars. Un plat que em va agradar força.\nLa bomba. Personalment, li vaig trobar falta de picant. Podríem dir que era una bomba que no matava... (acudit de baix nivell). De debò, estava bé en el seu conjunt.\nI arribem a l'arròs, que és el producte estrella i, de fet, amb el que més s'han publicitat i promocionat. El que ens van servir, portava petits mossos de calamar, rossellones, musclos de roca, i peix de platja i ho acabaven amb un oli d'all i julivert. Particularment i pel meu gust, va ser un dels millors arrosos que he tastat. El gra, ben sencer com a mi m'agrada, agarraet l'arròs i de sabor contundent. Els ingredients frescos i de primera.\nAra ve quan podem entrar a opinar del preu d'un arròs... 20 € (VINT!) per ració (de mitja entre tots els arrosos que tenen a la carta) no és pas un preu econòmic, però si tenim en compte que hi han llocs que per pocs menys diners, et posen al plat una mena de pasta cuita a la que diuen arròs i que no té gaire bé gust de res, potser aleshores no el trobarem tan car. I que consti que parlo de restaurants de la zona de la Barceloneta, dels que ja he estat a uns quants (Can Solé, Can Majó, Marítim, Platja Ca la Nuri, Salamanca, Suquet de l'Almirall, Cal Pinxo, Can Costa, La Mar Salada, i segur que em deixo algun altre), i potser aquest els supera a tots, al menys pel que fa referència a l'arròs. Només vaig provar aquest, però veient la pinta que feien els altres que anaven sortint de la cuina, no tenien res a envejar.\nUn plat rodó de debò.\nArròs amb calamar, peix de la llotja, rossellones i musclos i oli d'all i julivert\nLes postres, a compartir, només les citaré, ja que no són precisament sant de la meva devoció. Crec que vaig provar la mousse de xocolata i una mica de la sopa de meló amb gelat de formatge fresc.\nBaba al rom, tartar de pinya i llet de coco\nSopa de meló, gelat de formatge fresc i twist de llima\nAl anar a preu fet, no puc opinar del preu mitjà, però fen un ràpid càlcul sobre els preus de la carta i agafant un parell d'entrants per compartir i un arròs, més una ampolla de vi normalet i sense demanar postres, et pot sortir el dinar o sopar per uns 40-45 €.\nPer beure, unes quantes (bastants) ampolles de no recordo quin vinet blanc fresc i jove de la D.O. Penedés, i una ampolla del (últimament molt sentit a diferents blogs) Fulanito de la D.O. Ribera del Duero.\nA nosaltres ens va sortir per 55 € per cap i van tenir el "detall" de no cobrar les cerveses i unes racions de bunyols i croquetes que havíem pres mentre esperàvem, a canvi de no descomptar res del preu final en el que vam renunciar (per tips) a un suquet de peix que si estava contractat (fen números, es pot fàcilment arribar a la conclusió de que és "quasi" el mateix preu...). Però això és una altre historia...\nPel que fa al servei, era del que s'esforçava en agradar i era un detall que els que eren de fora fessin l'esforç d'entendre el que els hi deies quan et dirigies a ells en català.\nA favor: sense cap mena de dubte, l'arròs i les vistes, si demanem i aconseguim una taula de les que donen als finestrals.\nEn contra: la mala insonorització i la poca (o dolenta) climatització del local.\nUna bona opció a tenir en compte, si has de convidar a algú a menjar un bon arrocet per la Barceloneta i vols fugir dels clàssics del barri, i a més, no t'importa gratar-te la butxaca. És un lloc car, però en consonància amb els que hi ha al voltant.\nLa Casa del Bosc. Cuina autèntica al cor del Monts...


Marató d'actes de l'Assemblea arreu dels Països Catalans per reivindicar l'1-O\nBarcelona. Dimarts, 28 de setembre de 2021. 12:59\nActualitzat: Dimarts, 28 de setembre de 2021. 13:58\nL'Assemblea reivindicarà "la victòria democràtica davant l'Estat que va suposar el referèndum de l'1-O" amb una marató d'actes que se celebraran arreu dels Països Catalans.\nEl primer acte serà el mateix divendres 1-O al municipi d'Illa, a la Catalunya Nord, que començarà a les 17h amb diferents parlaments polítics i acabarà amb una marxa de vehicles que duran urnes del referèndum fins a Figueres, on se celebrarà un concert de Ginestà i Xavi Sarrià.\nEn aquest acte encara no s'ha confirmat la participació presencial de cap membre del Govern de l'1-O. El president a l'exili, Carles Puigdemont, no hi podrà assistir i intervindrà a través d'un vídeo, ja que el proper dilluns viatjarà fins a Sàsser per declarar davant del jutge.\nPaluzie i diversos representants territorials de l'Assemblea en la roda de premsa d'aquest dimarts / Foto: Assemblea\nLa presidenta de l'Assemblea, Elisenda Paluzie, ha confirmat aquest dimarts en una roda de premsa que tots els ex-presos i els exiliats estan convidats a l'acte i s'ha mostrat convençuda que algun hi assistirà. Qui sí que hi participarà és el president d'Òmnium, Jordi Cuixart. Aquell mateix dia també se celebraran actes organitzats per les territorials en diferents punts del país.\nQue l'acte se celebri a la Catalunya Nord i després una caravana de vehicles porti urnes de manera simbòlica fins a Figueres és l'homenatge que l'entitat vol fer en aquesta part dels Països Catalans per la seva col·laboració en l'Operació Urnes. Preguntada sobre si la marxa de vehicles serà lenta i té intenció de bloquejar la frontera, Paluzie ha respost que serà a pas normal.\nEl dissabte 2-O se celebraran tres marxes en diferents punts del país que involucraran la Franja i el País Valencià. La del nord partirà de Sant Julià de Ramis a les 8h i arribarà a Aiguaviva passant per Girona.\nLa del centre sortirà a les 14h de la plaça Parroquial de Vinaròs i anirà via Alcanar fins a Sant Carles de la Ràpita. L'acció ha estat organitzada també per l'entitat valenciana Decidim. Finalment, la de Ponent sortirà a les 6h de la Parada de l’Àngel (Fraga) i anirà fins a Lleida passant per Alcarràs.\nImatge d'una de les marxes per la llibertat celebrades l'octubre del 2019 contra la sentència del procés / Foto: Sergi Alcàzar\nEl mateix dissabte se celebrarà la Conferència Nacional Antirepressiva a la Universitat de Girona. Està previst que hi assisteixin unes 200 persones i hi participaran independentistes represaliats pel procés i també altres d'èpoques anteriors.\nEl diumenge 3-O hi haurà una manifestació a la plaça del Cinc d'Oros de Barcelona per rememorar les grans mobilitzacions que es van produir arreu de Catalunya ara fa quatre anys. La mobilització ha estat convocada per la Plataforma 3 d'octubre. Una columna de l'ANC s'hi afegirà des de la plaça Francesc Macià.\nMantenir el "combat democràtic"\nPreguntada per com es planteja el futur l'entitat després d'aquests dies, tenint en compte la continuïtat de la taula de diàleg, Paluzie ha anunciat que mantindran el "combat democràtic en tots els fronts", que per l'entitat passen pel popular, l'institucional i l'internacional.\n"No volem que la taula de diàleg signifiqui la paralització del combat en tots els fronts ni aturar la preparació d'una alternativa per quan fracassi la taula de diàleg", ha respost la presidenta.\nPaluzie també ha explicat que l'entitat està avaluant si el Govern ha inclòs al seu pla de govern algunes propostes del decàleg que van presentar al president de la Generalitat, Pere Aragonès, i al conseller d'Economia, Jaume Giró, el passat mes de juliol.\nImatge principal: votants de l'1-O reprimits per la policia espanyola / Foto: Sergi Alcàzar


Notícies - Les farmàcies reclamaran el pagament d'interessos de demora al CatSalut\nLes farmàcies del país es mobilitzen / Font: ACN\nel 13/mar/13 Adrià Claramunt Societat PDF\nLes farmàcies catalanes reclamaran el pagament d'interessos de demora al Servei Català de la Salut (CatSalut) pel retard en el pagament de les factures corresponents a la dispensació de les receptes. El Consell de Col·legis de Farmacèutics de Catalunya (CCFC) també ha decidit convocar una manifestació unitària a la plaça de Sant Jaume de Barcelona la setmana que ve i, alhora, iniciarà una recollida de signatures per demanar al Parlament que l'administració prioritzi el pagament de medicaments ja dispensats per ser aquests un bé necessari i essencial dels ciutadans de Catalunya.\nTot i aquestes mesures, els farmacèutics del país han descartat un tancament dels seus establiments malgrat que els partidaris de fer-ho han superat el 50% en la consulta que s'ha fet aquest dimarts i on han participat tres quartes parts dels farmacèutics catalans. Les tres propostes aprovades han superat totes el 70%. Concretament, la reclamació dels interessos de demora ha rebut gairebé el 97% dels vots emesos, la recollida de signatures ha trobat el suport de més del 87% dels farmacèutics participants i la convocatòria d'una manifestació ha arribat a un 72% de vots positius.\nEl president del CCFC, Jordi de Dalmases, ha lamentat la situació 'd'extrema dificultat' que pateixen les farmàcies i ha advertit no deixaran de servir medicaments si poden seguir comprant-los. Per tot això, ha reclamat arreglar aquesta situació.\nEl consell ha especificat que les reclamacions pels impagats es faran de manera individual tot i que es presentaran de manera conjunta pel mateix consell. L'impagament per part del CatSalut de febrer suposa, segons el CCFC, que les farmàcies passin a cobrar a 120 dies en comptes dels 35 previstos en el concert signat l'any 2010


EL BLOG DE EDUARDO ROJO: Dades detallades d’afiliació mitja de la població estrangera a la Seguretat Social del mes de gener de 2010.\nDades detallades d’afiliació mitja de la població estrangera a la Seguretat Social del mes de gener de 2010.\n1. El Ministeri de Treball i Immigració ha publicat avui dimarts, 23 de febrer, les dades generals d’afiliació de la població estrangera corresponents al mes de gener.En una entrada anterior del blog, i en fer el comentari de les dades del mes de juliol de l’any 2008, vaig explicar que únicament incorporaven les dades mitges del mes, però no les dades del darrer dia del mes, a diferència del què s’havia fet en totes les series mensuals anteriors. Es a dir, les dades publicades facilitaven informació sobre l’afiliació mitja del mes i l’afiliació desestacionalitzada, mentre que les dades dels mesos anteriors també incorporaven les xifres d’afiliació de l’últim dia del mes.\n2. A tota Espanya, i amb dades de la mitja del mes de gener, hi ha un total de 1.806.873, dels quals 656.821 són comunitaris (387,128 homes i 269.692 dones), i 1.150.053 són extracomunitaris (639.467 homes i 510.586.301 dones). És a dir, s’ha produït un descens anual del 3,70 %. Cal recordar que la mitja d’afiliats del mes de gener de 2009 era de 1.876.358. Es a dir, en els darrers dotze mesos s’ha produït un disminució de 69.485 persones Cal destacar també com a dada significativa la molt important disminució de l’afiliació en el regim general (- 42.585), que continua la línia del cinc quatre mesos anteriors. Pel que fa al regim de treballadors autònoms, segueix la disminució de l’afiliació, que ha passat dels 216.814 del mes de gener de 2009 als actuals 195.750.\nPer règims, el 64,65 % pertany al general, el 9,72 % al règim de la llar familiar, el 14,54 % a l’agrari, el 10,83 % al d’autònoms, el 0,22% al del mar i el 0,04% al del carbó. Cal recordar que els percentatges del mes de gener de 2009 eren els següents: el 65,51 % dels afiliats pertanyien al regim general, el 9,50 % al de la llar familiar, el 14,04 % a l’agrari, el 10,69 % al d’autònoms, el 0,22% al del mar i el 0,04% al del carbó.\nPer comunitats autònomes, i sempre amb dades de la mitja del mes de gener, Catalunya és la primera en nombre total d’afiliats (395.674, 21,90 %), seguida de Madrid (389.221, 21,54 %), Andalusia (215.438, 11,92 %) i la Comunitat Valenciana (201.193, 11,13 %). A Catalunya el descens en sèrie interanual ha estat de 24.732 persones, un 5,88 %. Fa un any, Catalunya era també la primera en nombre total d’afiliats (420.406, 22,41 %), seguida de Madrid (414.415, 22,09 %), Comunitat Valenciana (209.632, 11,17 %) i Andalusia (204.263, 10,89 %).\nEn el règim general de la Seguretat Social destaca el nombre d’afiliats en el sector de l’hostaleria, que ocupa a 233.464 persones (19,99 %), de les quals 163.820 son no comunitaris, i que ocupa la primera posició. Li segueix el sector del comerç i reparació de vehicles a motor i bicicletes, que ocupa a 199.616 treballadors, un 17,09 % dels quals 136.734 són extracomunitaris, i en tercer lloc es troba el sector de la construcció, tot i la crisi del sector, que ocupa a 168.965, un 14,46 %, dels quals 107.566 són no comunitaris; D’acord amb la nova CNAE, cal fer també esment de l’àmbit de les activitats administratives i serveis auxiliars, que agrupen a 131.987 treballadors, un 11,30 % del total, dels quals 95.268 són extracomunitaris. En el règim especial de treballadors autònoms, destaca la presència del sector del comerç i reparació de vehicles de motor i bicicletes (51.423, 26,27 %), i la del sector de la construcció (36.128, 18,46 % del total i amb una participació majoritària dels comunitaris, 26.434). El mes de gener de 2009 les dades eren les següents: el sector de l’hostaleria ocupava a 240.819 persones (19,89 %), de les quals 168.401 eren no comunitaris, Li seguia el sector del comerç i reparació de vehicles a motor i bicicletes, que ocupava a 204.184 treballadors, un 16,87 % dels quals 139.925 eren extracomunitaris, i en tercer lloc es trobava el sector de la construcció, tot i la crisi del sector, que ocupava a 185.112, un 15,29 %, dels quals 139.925 eren no comunitaris. En el règim especial de treballadors autònoms, destacava la presència del sector del comerç i reparació de vehicles de motor i bicicletes (51.647, 26,13 %), i la del sector de la construcció (37.203, 18,83 % del total i amb una participació majoritària dels comunitaris, 27.213).\nPer països de procedència, a tot l’Estat, els treballadors romanesos ocupen la primera posició (276.290), i els marroquins es situen en la segona posició amb 219.787 treballadors. Els equatorians es troben en la tercera posició (178.447), seguits dels colombians amb 112.139, dels xinesos amb 74.577, dels bolivians amb 70.065, dels peruans amb 69.918, dels italians amb 59.595, i dels portuguesos amb 57.015. Les dades del mes de gener de 2009 eren les següents: els treballadors marroquins eren els primers en nombre (238.888), i els romanesos ocupaven la segona posició amb 234.198 treballadors. Els equatorians es situaven en la tercera posició (215.481), seguits dels colombians amb 129.883, dels peruans amb 79.269, dels xinesos amb 70.140, dels portuguesos amb 65.951, dels italians amb 63.560, i dels bolivians amb 61.932.\n3. La mitja del mes de gener d’afiliats estrangers a Catalunya és de 395.674, dels quals 107.739 són comunitaris i 287.935 són extracomunitaris.\nPer règims, el 76,49 % dels afiliats estan inclosos en el general, el 8,92 % en el de la llar familiar, el 4,74 % en l’agrari, el 9,72 % en el d’autònoms i el 0,13 % en el del mar. Cal recordar que els percentatges del mes de gener de 2009 eren els següents: el 68,79 % dels afiliats estaven inclosos en el general, el 9,99 % en el de la llar familiar, el 12,89 % en l’agrari, el 7,64% en el d’autònoms i el 0,70 % en el del carbó\nEn el règim general de SS, el primer lloc correspon a al comerç i reparació de vehicles de motor i bicicletes, amb 52.746 afiliats (17,43 %), dels quals 38.911 són no comunitaris; el segon lloc es per l’hostaleria, amb 51.096 (16,88 %), dels quals 40.368 són no comunitaris; els afiliats en el sector de la construcció són 40.606 (13,42 %), dels quals 32.023 són no comunitaris, i ocupen el tercer lloc; ocupa el quart lloc, d’acord amb la nova CNAE, la indústria manufacturera, amb 37.745 (12,47 %), dels quals 26.701 són no comunitaris; en cinquè lloc es troben les activitats administratives i serveis auxiliars, amb 36.938 afiliats (12,20%), dels quals 29.117 són extracomunitaris. En el règim especial de treballadors autònoms destaca la importància dels sectors del comerç i reparació de vehicles a motor i bicicletes (9.288, 24,14 % del total), de l’hostaleria (7.090, 18,43 %) i de la construcció (5.725, 14,88 %). Les dades del mes de gener de 2.009 eren les següents: els afiliats en el sector de la construcció eren 53.238 (16,19) %), dels quals 42.834 eren no comunitaris, i ocupaven el segon lloc; el primer lloc era per al comerç i reparació de vehicles de motor i bicicletes, 56.540 (17,20 %), dels quals 42.268 eren no comunitaris; el tercer lloc corresponia a l’hostaleria, amb 52.041 (15,83 %), dels quals 41.726 eren no comunitaris; en quart lloc es trobava la indústria manufacturera, amb 43.831 (13,33 %), dels quals 31.837 eren no comunitaris. Ocupaven el cinquè lloc, d’acord amb la nova CNAE, les activitats administratives i serveis auxiliars, amb 40.383 afiliats (12,28 %), dels quals 31.910 eren extracomunitaris. En el règim especial de treballadors autònoms destacava la importància del sector de la construcció (8.518, 20,78 % del total,) i del comerç i reparació de vehicles a motor i bicicletes (9.038, 22,05 %).\nA Catalunya, els treballadors marroquins són els primers (54.113), seguits dels equatorians (35.343), dels romanesos (32.501), dels colombians (20.504), dels xinesos (20.361), dels italians (19.468) dels bolivians (19.457), dels peruans (17.279), dels francesos (13.190), dels argentins (12.158), dels pakistanesos (10.679), i dels alemanys (7.717). Les dades del mes de gener de 2009 eren les següents: els treballadors marroquins eren els primers (61.027), seguits dels equatorians (42.495), dels romanesos (29.932), dels colombians (23.071), dels italians (20.451), dels xinesos (19.890), dels peruans (19.573), dels bolivians (17.864), dels francesos (14.008), dels argentins (13.329), dels pakistanesos (10.536), i dels portuguesos (8.454).


Desaparegut: un curtmetratge matemàtic\nDiumenge, 8 de febrer, a les 12h al Cineciutat s’estrenarà amb un únic passi aquest curtmetratge de 30 minuts de durada escrit i dirigit per Miquel Siquier. La pel·lícula s’ha realitzat al col·legi Sant Josep Obrer, amb actors alumnes de quart ESO, i col·laboracions de professors... música original també d’ex-alumnes.\nEl tema a divulgar és el número auri que, així com el teserac per explicar la quarta dimensió.\nLa pel·lícula es podrà sol·licitar per ser vista en grups escolars a demanda. A tal efecte, (...)\nCerveciència: l’estadística a debat\n29 de gener de 2015, per SBM-XEIX\nEl proper divendres 6 de febrer, a les 19:30, el Dr. Arnau Mir (UIB) analitzarà el paper de l’estadística en els mitjans de comunicació i frases com les de què.. existeixen mentides, grans mentides, i estadístiques.\nSerà al Bar Siset (núm. 6 del carrer Concepció) de Palma.\nActe inaugural del curs 2014/15 dels Estudis de Matemàtiques\n9 d’octubre de 2014, per SBM-XEIX\nCom cada any els estudis de matemàtiques de la UIB volen celebrar l’inici del curs acadèmic amb un acte inaugural. Tindrà lloc el proper dilluns 13 d’octubre, a partir de les 12:30, en el Saló d’Actes de l’Anselm Turmeda, d’acord amb el programa adjunt.\nLa lliçó inaugural correrà a càrrec del professor Anton Aubanell, amb títol,\n"Una passejada per l’origen del nostre calendari"\nEl calendari està present contínuament a les nostres vides controlant el pas del temps, posant (...)\nMaria Antònia Canals, al Canal 33\nAvui dimecres 8.10.2014 a les 22.05, al Canal 33, el programa "(S)avis" de Josep Puigbó conversa amb Maria Antònia Canals.\nTeniu més informació a la web del programa.\nActualització (9/10/2014). Aquí teniu l’entrevista completa, de la web TV3 a la carta:\nTaller amb Wiktor Bartol\n1 de juliol de 2014, per SBM-XEIX\nPer mor de l’interès que va suscitar la conferència de Wiktor Bartol a Sa Riera, s’ha convocat per al proper dimecres dia 2 de juliol (demà) a les 11:30h, aula 8 de l’Edifici Anselm Turmeda, un taller on el mateix Wiktor ens detallarà algunes de les tècniques i activitats que s’han duit a terme des de l’Institut de Matemàtiques de la Universitat de Varsòvia per desenvolupar aptituds als estudiants dotats per a les matemàtiques.\nAquest taller és obert a qualsevol professor o mestre que hi estigui (...)


Casado exigeix una ofensiva a la UE en defensa de la llei espanyola per Puigdemont\nBarcelona. Diumenge, 10 d'octubre de 2021. 10:09\nEl PP no digereix les reiterades negatives de la justícia de diferents estats europeus a executar l’euroordre contra Carles Puigdemont dictada pel magistrat Pablo Llarena. Després que el Tribunal d’Apel·lació de Sàsser (Alguer) suspengués el procediment obert pel Tribunal Suprem, ara el líder del PP, Pablo Casado, reclama a l’executiu de Pedro Sánchez que treballi per demanar respecte a la legalitat espanyola.\n“El que hauria de fer un govern responsable és una acció diplomàtica exterior per a explicar a tots els països d'Europa que cal respectar la legalitat espanyola”, afirma Casado en una entrevista publicada aquest diumenge a El Mundo.\nDesenllaç a Sàsser\nAquesta petició arriba després del discurs triomfalista que va fer el líder dels populars diumenge passat a la plaça de braus de València, quan va assegurar que portaria Puigdemont davant del Tribunal Suprem “encara que haguem de viatjar fins a l’últim país d’Europa”. Els populars confiaven que Itàlia lliurarien el líder de Junts. L’endemà, però, el Tribunal d’Apel·lació desatenia la petició de Pablo Llarena i deixava en suspens el procediment endegat per la justícia espanyola. El tribunal italià va argumentar que s’ha d’esperar que el Tribunal de Justícia de la UE decideixi sobre les qüestions prejudicials presentades pel jutge Pablo Llarena i també que el Tribunal General de la UE resolgui sobre la demanda de mesures cautelars que va presentar Puigdemont després de ser detingut per recuperar la immunitat.\nCarles Puigdemont, amb Clara Ponsatí i Toni Comín sortint del Tribunal d'Apel·lació de Sàsser / ACN\nUn cop coneguda la decisió del Tribunal d’Apel·lació, Casado va carregar contra Pedro Sánchez, a qui va acusar de ser còmplice de la suspensió de l’extradició. Va manifestar que el president espanyol no desitja que lliurin a Puigdemont perquè “el jutjarien, l’empresonarien i es rebentaria del diàleg” amb el Govern.\nCom va fer Rajoy\nAra Pablo Casado fa un pas més enllà i reclama al govern de Pedro Sánchez que posi la diplomàcia espanyola a treballar arreu d’Europa per fer respectar la justícia espanyola, vist el darrer fracàs que suma el Tribunal Suprem. Proposa recuperar l'estratègia que va dur a terme en el seu moment el govern de Mariano Rajoy contra el procés. I com va ha fet ell, que en diverses ocasions ha aprofitat visites a Brussel·les per carregar contra Carles Puigdemont. Primer per evitar que aconseguís l’acta d’eurodiputat i després perquè se li retirés la immunitat.\nJa són fins a cinc els països que han desestimat les euroordres dictades pel Tribunal Suprem contra els exiliats: Itàlia, Alemanya, Bèlgica, Escòcia i Suïssa. Ara falta el pronunciament de Tribunal de Justícia de la UE.\nImatge principal, Pablo Casado a la clausura de la convenció nacional del PP a València / EP


remeiart - fira de les herbes remeieres a santa margarida i els monjos nit de vermuts i licors d’herbes, cuines i tapes remeiart, tastos, xerrades, tallers, concerts, caminades a cercar herbes...\nremeiart - fira de les herbes remeieres a santa margarida i els monjos\nnit de vermuts i licors d’herbes, cuines i tapes remeiart, tastos, xerrades, tallers, concerts, caminades a cercar herbes...\nFira Remeiart 2019 a l’Alt Penedès\nDel 31 de maig al 16 de juny de 2019 - Santa Margarida i els Monjos, l’Alt Penedès\nfira d’herbes aromàtiques i remeieres\nCaps de setmana del 1 al 16 de juny de 2019\nLa Fira Remeiart es duu a terme cada tercer diumenge de juny al recinte del Castell de Penyafort, a Santa Margarida i els Monjos, i està dedicada íntegrament a les herbes remeieres i a tots els productes que es poden crear amb elles.Es tracta d’una fira pensada per viure-la plenament, per gaudir passejant tot olorant sabons, gaudint de l’artesania feta amb herbes, tastant licors o menges fetes amb herbes o gaudint de la saviesa d’aquells que elaboren preparats per a la salut i el benestar.\nEl Remeiart és també una fira per aprendre. En el programa d’activitats hi trobareu un ampli ventall de xerrades, tallers i activitats diverses que us ajudaran a gaudir descobrint el fascinant món de les herbes aromàtiques i remieres. Les activitats del Remeiart començen el mateix 1 de juny amb una caminada de descoberta, segueixen\nel 2 amb la Nit dels vermuts i licors d’herbes, el 3 amb sortides, el 9 amb la Cercavila de tapes...\ni a la Fira del 16 un munt d’activitats per a tothom que us ompliran els sentits d’aromes i sabors naturals!\nDe les 15 h a 16.30 h, a l’escola Sant Domènec\nSortida a les 17.15 h, a la plaça Pau Casals.\nInscripcions a Serveis Socials de l’Ajuntament els dilluns i dimarts de 10 a 13 h del 13 al 28 de maig.\nPreu: 3 euros. Organitza: Servei d’igualtat de l’Ajuntament.\nA les 19.30 h, a la Societat La Margaridoia.\nTrobada i cercavila de Balls de Gitanes.\nA les 20.30 h, pels carrers del poble.\nEn acabar, sopar i selecció musical a la plaça de Pau Casals.\nOrganitza: Grup de gitanes dels Monjos.\nRemeiart turístic: Descobreix el celler Clos dels Guarans i tasta el Gall del Penedès a Santa Margarida i els Monjos\nA les 10 h, al Celler Clos dels Guarans i seguidament a la Granja Rural d’Espitlles.\nImprescindible reserva prèvia a turisme@smmonjos.cat o al 669 28 75 39\nV Cercavila de tapes\nEl Drac dels Monjos va de tapes.\nSortida a les 18.30 h, de la plaça de Pau Casals.\nCal inscripció prèvia. Venda de tiquets el 29 i 30 de maig davant l’Ajuntament de 19 a 21 h.\nA les 22 h, a la Plaça de l’Església.\nSeguidament a les 23.30 h concert The Versions a càrrec de Gina & The Tonics.\nA càrrec de Miquel Ukecontes.\nActivitat gratuïta. Aforament limitat per ordre d’arribada.\nInclòs en la programació del Festival EVA.\nA les 20.30 h, a la Casa de Cultura Mas Catarro.\nAmb l’obra 21.30 pm a càrrec del Grup de teatre del Molí dels Monjos.\nSortida familiar: La meva llibreta de natura i les plantes aromàtiques\nA les 11 h, al Castell de Penyafort.\nActivitat gratuïta amb motiu del Dia Europeu dels Parcs.\nPlaces limitades. Cal inscripció prèvia al 687 523 918 o bé a info@quatrepasses.com\nDe les 12.30 h a les 15 h, a l’escola Dr. Samaranch.\nDe les 15 h a 16.30 h, a l’escola Arrels.\nHora del conte: El follet Conrer\nA les 18 h, a la Biblioteca. Amb Krisolets contacontes.\nRemeiart turístic: Visita a les caves Markel i tast de gastronomia local al restaurant Arrels\nA les 12 h, a caves Markel i seguidament al restaurant Arrels.\nPreu 29 euros\nImprescindibles reserva prèvia a turisme@smmonjos.cat o al 669 28 75 39.\nDe les 19 h a les 01 h, als jardins del Molí del Foix.\nAmb la participació d’elaboradors de vermuts i licors i degustacions gastronòmiques.\nEn el decurs de la nit es faran:\nDe les 19.30 h a les 21 h.\nMaridatge de vermuts amb formatges curats i licors amb xocolata\nA les 20.30 h, a càrrec de Sílvia Roig-Unique wine experience.\nPreu: 15 €. Cal inscripció prèvia a remeiart@smmonjos.cat\nA les 21 h, a càrrec de l’humorista David Sas.\nA les 22 h, Damià Olivella. Músic i compositor.\nConcert de música festiva: funk, reggae i rumba\nA les 23.30 h, a càrrec del grup Magent.\nHerbes Campus Remeiart\nJornada de cultiu de plantes aromàtiques i medicinals: obtenció d’olis essencials.\nAl Molí del Foix.\nInscripcions a HTTPS://FORMS.GLE/JKTH8YZNHTCLV1ZA9\nMés informació a www.remeiart.cat\nTema: Olis essencials.\nInscripcions a www.remeiart.cat\nRemeiart turístic: Descobreix els secrets de la mel acompanyats d’un tast de vi del celler Mallofré\nA les 10 h, a Cal Magí amb la Mel del Castell de Penyafort i seguidament al celler Mallofré.\nCapvespre de vins, caves i música en directe\nDe les 19 h a les 01 h, al Castell de Penyafort\nA les 19.30 h, Back to Classics a càrrec de Planeta Trampolí.\nA les 20.30 h, a càrrec The Secret Investment.\nA continuació, Dj Angela.\nTambé hi haurà oferta gastronòmica durant tota la jornada.\nHorari: de 10 h a 21 h ininterrompudament.\nRuta botànica guiada: “Plantes silvestres comestibles”\nSortida a les 09 h, del Castell de Penyafort.\nA càrrec de Francesc Caralt i Teresa Urpí, de Flora Catalana.\nA càrrec de Grup Anem a Caminar.\nDe 10 h a 21 h, a l’espai experiències.\nA càrrec de Zenc taller de ceràmica.\nA càrrec del Molí del Foix.\nA càrrec de Dedica’t un Temps\nAssessorament sobre activitats i teràpies naturals\namb herbes i flors\nA càrrec d’Aura Centre de ioga, macrobiòtica i teràpies.\nA les 10 h, a l’hort del Castell.\nA càrrec d’Isi Torres,\nCal inscripció prèvia al Punt d’Informació.\nTaller de Txi – Kung\nA les 10.30 h, trobada al Punt d’informació.\nActivitat infantil: Taller de corones florals\nA les 11 h, a l’espai tallers. A càrrec de Froggies\nTaller d’artteràpia a partir de les plantes medicinals\nA càrrec d’Inez Marçal d’Espai Obert Centre.\nXerrada: Situació i mitjans de control de la vespa velutina a Catalunya A les 11 h, a l’espai Foix.\nA càrrec de Carles López.\nActivitat infantil: Fes la teva planta aromàtica\nA les 11 h, a l’hort del Castell. A càrrec d’Isi Torres.\nA les 11 h, a l’espai tallers. A càrrec de Dona Cura.\nA les 12 h, a l’església.\nA càrrec de la Coral Amics de Penyafel i\nCoral Signum de la Seu d’Urgell.\nActivitat infantil: Contes dibuixats amb la geneta del Parc del Foix\nA les 12 h, a l’espai tallers. A càrrec de Subi & Anna.\nA les 12 h, a l’espai Foix.\nA càrrec de Francesc Caralt, President de Flora Catalana.\nA càrrec d’Adalú Marcela Pereira i, del Vergel de las Hadas.\nActivitat infantil: Pintacares remeieres\nA les 12.30 h, a l’espai tallers. A càrrec de Froggies.\nTaller: Com controlar l’estrès i tenir més energia\namb el ioga i la macrobiòtica\nA les 13 h, a l’espai tallers.\nA les 13 h, a l’hort del Castell.\nVisita guiada al Castell de Penyafort amb tast de melmelades salvatges ecològiques\nA les 13 h, al Punt d’Informació.\nA càrrec de Melmelades Verol i col·lectiu de Terra i Taula\nCal inscripció prèvia a remeiart@smmonjos.cat o al 669 28 75 39.\nActivitat infantil: Bombolles de colors\nA càrrec de Froggies.\nXerrada-taller: Les plantes remeieres a la farmaciola de casa.\nA les 13 h, a l’espai Foix. A càrrec de M. Pilar López Serra, dels Trementinaires del Remeiart.\nA les 13 h, a la zona gastronòmica.\nA càrrec del duet Duquesa & Amat.\nA càrrec de Roser Melero de La Macarulla.\nActivitat infantil: Contacontes de la margarideta\nA les 16 h, a l’espai tallers.A càrrec de Froggies.\nA les 16.30 h, a l’hort del Castell. A càrrec d’Isi Torres.\nXerrada i tast: Per a un àpat perfumat, un oli ben macerat\nA càrrec de David Balcells, dels Trempentinaires del Remeiart.\nPresentació i narració del conte “Tupinamburga, la remeiera”\nA càrrec de Roser Serra de Gust a Terra.\nActivitat infantil: La vida secreta del jardí\nA les 17 h, a l’espai tallers. A càrrec de Froggies.\nA les 17 h, a càrrec del Grup d’Estudis Rapitencs.\nA les 18 h, a l’escenari de la fira. A càrrec de Jana Band.\nA les 18 h, a l’espai tallers. A càrrec de Santi i Montse,\nde Happy Foods Truck.\nTaller: Crea el teu perfum amb destil·lació\nA les 18 h, a l’espai tallers.\nA càrrec de Santi Soto, del Vergel de las Hadas.\nA les 18 h, a l’espai tallers. A càrrec de Froggies.\nA les 18.30 h, a càrrec del Grup d’Estudis Rapitencs.\nA les 19 h, a l’hort del Castell.\nActivitat infantil: Taller de libèl·lules\nA les 19 h, a l’espai tallers.\nTaller: Flors de Bach per al benestar emocional\nA càrrec de Susana Ros d’Espai Obert Centre.\nTaller: Com controlar l’estrès i tenir més energia amb el ioga\ni la macrobiòtica\nA les 19.30 h, a l’escenari de la fira. A càrrec del duet Filferro.\nActivitat infantil: Taller de flors musicals\nA les 20 h, a l’espai tallers. A càrrec de Froggies.\nSorteigs del Remeiart\nSorteig d’obres de l’Art a la Fira.\nA les 20.30 h, a l’espai Foix.\nART A LA FIRA\nCreació d’una peça d’art amb ferro\nal matí, a l’espai fira. A càrrec de Marc Martí i Rosa Martí.\nCreació d’una peça de ceràmica\nDurant el matí, a l’espai fira. A càrrec de Mariajosé Torres.\nA diferents espais del Castell de Penyafort,\ndurant la jornada de la Fira Remeiart.\nA càrrec de Mònica Vilanova-Espai creatiu\nMostra artística d’obres exposades dels premiats\nde la Mostra artística 2019\nDurant tota la jornada, a l’església.\nExposició multidisciplinari creada a partir del treball\ndels voluntaris del col·lectiu Flora Catalana.\nEscultura de ceràmica\nA càrrec del taller Zenc, juntament amb els alumnes de l’escola\nSamaranch i l’extraescolar de l’escola Jaume Balmes de Sant Martí Sarroca.\nDurant tota la jornada hi haurà:\nZona infantil de jocs creatius.\nServei de transport i trenet turístic fins al Castell\nS’habilitaran zones d’aparcament abans d’arribar al Castell\nO MONTSANT – DOQ PRIORAT – DO SIURANA\nLes Cuines i Tapes del Remeiart les podeu trobar a tots els restaurants i bars del municipi que col·laboren en aquesta proposta de difusió de les herbes remeieres a la cuina.\nEnguany també hem incorporat una petita guia per tal que les persones amb algun tipus al·lèrgia o intolerància coneguin els elements fonamentals de cada plat.\nTotes les tapes tenen un cost de 3 euros. Els menús podeu trobar-los entre els 15 i els 25 euros.\nTotes les tapes estaran acompanyades per una copa de cava, vi o aigua. El client que desitgi alguna altra beguda l’haurà de pagar a part.\nPer veure els menús cliqueu damunt el nom del restaurant\nMenú Ca N’Ayxelà 25,00€\nMenú el Racó de la Cigonya 30,00€\nMenú Tres Pins 14,00€


Acte de cloenda del “Màster en Gestió Esportiva i Habilitats Jurídiques”\nLa secretària de la Junta Directiva, Maria Teixidor, participa en l’acte d’entrega de diplomes de la tercera edició d’aquests màsters impulsats pel Barça Innovation Hub Universitas i l’ISDE (Institut Superior de Dret i Economia) des del 2016\nLa directiva del FC Barcelona Maria Teixidor ha participat aquest dijous en l’acte de cloenda del “Màster en Gestió Esportiva i Habilitats Jurídiques”, en versió presencial i online, impulsat conjuntament per l’Àrea d’Universitas del Barça Innovation Hub i l’ISDE (Institut Superior de Dret i Economia).\nL’entrega de diplomes als estudiants, pertanyents a unes vint nacionalitats diferents, s’ha dut a terme al Palau Reial de Pedralbes amb la presència de José Juan Pintó, president d’honor d’ISDE i vicepresident de la Reial Acadèmia de Ciències Econòmiques i Financeres, entre d’altres representants del món acadèmic.\nDurant la seva intervenció davant dels estudiants, Teixidor ha volgut destacar els canvis que ha patit la indústria esportiva durant els últims vint anys. “Al FC Barcelona hem viscut intensament el procés de transformació del sector i per això pensem que la nostra aportació enriqueix i complementa molt bé aquets estudis”, ha assegurat.\nLa vinculació formativa entre el Barça Innovation Hub i l’ISDE es va iniciar el 2016, quan l’Institut Superior de Dret i Economìa es va convertir en el primer ‘parner’ de Barça Universitas, i des de llavors s’han impartit tres edicions de la versió presencial d’aquests estudis i dos de la versió online. Els cursos estan destinats a graduats en Administració i Direcció d’Empreses, Dret i Econòmiques, així com a ex esportistes o professionals d’altres àmbits que vulguin desenvolupar la seva carrera en el món de l’esport. El programa proporciona instrucció bàsica sobre aquesta indústria combinant-la amb capacitació específica en administració esportiva i dret.\nLa bona salut d’aquests estudis confirma l’èxit de l’aposta acadèmica del Barça Innovation Hub vehiculada a través de la seva branca formativa Universitas, encarregada de crear i gestionar màsters i postgraus basats en el coneixement i l’experiència que acumula el FC Barcelona en àmbits com la gestió esportiva, el màrqueting, les relacions internacionals o la medicina de l’esport, entre d’altres.


Le petit chaperon rouge - Albert Forns\nposted by A on de juliol 03, 2011 No Comments\nTe l'han explicada mil vegades, la història de la caputxeta vermella: a l'escola, a la tele i fins i tot per adormir-te, quan eres al bressol i només menjaves i cagaves. És per això que, essent com ets el gran dramaturg Joël Pommerat, et planteges una adaptació del conte amb un enfocament radicalment original, que es diferenciï tant com pugui de la història de la caputxeta tal com la van popularitzar els germans Grimm. El resultat és Le petit chaperon rouge que el Grec 2011 ha portat al Mercat de les Flors.\nCom que ets francès i trencador de mena decideixes, per començar, que la caputxa de la caputxeta no serà vermella: serà blanca. D'aquesta manera deixaràs ben clar que tu et desmarques de la tradició, com dient-li a l'espectador: 'No respecto res ni ningú: aquest sóc jo, el gran Joël Pommerat, aneu al tanto que esteu avisats'. També decideixes que la història tindrà un narrador que serà en tot moment dalt de l'escenari, i que et permetrà traslladar a l'espectador l'infinit catàleg de matisos i ocurrències que penses introduir a la història. A l'hora de la veritat seran més aviat poques, aquestes aportacions diferencials, perquè has dedicat les hores de gestació de l'obra a les vídeoprojeccions que acompanyaran el passeig pel bosc, i la història final serà ben bé la de sempre. Al final, el narrador no saps ben bé què hi fa, allà al mig, però l'actor que l'interpreta és bon jan i té família i fills, ja l'havies contractat i quedaria lleig fer-lo fora a aquestes alçades del projecte. Podria demandar-te i tot. Decideixes que explicarà la història com bonament pugui, encara que tot plegat alenteixi el conte en desmesura, afeixugant-lo i encarcarant-lo amb el to de lectura dramatitzada.\nCom que al final no has estat capaç de capgirar la història de la caputxeta, ja que no se t'ha acudit res que millori un final amb el llop fent veuetes d'àvia i cruspint-se-la, optes per començar fort l'espectacle, i inicies el conte aprofundint en la relació freudiana entre la caputxeta i la seva mare, per demostrar de bon inici com n'ets de contemporani. Retrates la mare robòtica i guillada, víctima de l'alienació provocada pel turbocapitalisme de principis del segle XXI i totes aquestes històries que has llegit a Gilles Lipovetsky. El dia abans de l'estrena tens un malson on els espectadors ho troben tot massa obvi i t'esperen a la sortida per atonyinar-te. A mesura que passen les hores decideixes relativitzar-ho, només ha estat un somni, però per si de cas decideixes d'última hora carregar-te la il·luminació que tenies pensada. L'obra serà pràcticament a les fosques, i així tot serà més misteriós i suggeridor. Al final de l'espectacle la gent aplaudeix, res forassenyat, més aviat com s'aplaudeix a comarques les companyies de teatre amateur o els espectacles de titelles, però tu ho veus com un triomf, com un nou exemple magistral de la renovació del gènere, i et fregues les mans pensant en reptes encara més grossos.\nLe petit chaperon rouge, de Joël Pommerat. Al Mercat de les Flors del 2 al 4 de juliol.\nSi voleu llegir una reescriptura veritablement trencadora del conte de la Caputxeta, llegiu la versió que en va fer James Finn Garner -traduïda per Quim Monzó- a Contes per a nens i nenes políticament correctes. Allà la caputxeta no és una nena, sinó una 'persona jove' que no dubta en travessar el bosc perillós com una manera de reafirmar 'la seva pròpia i incipient sexualitat', i que porta a l'àvia un berenar 'sense greixos i sense sal', no perquè estigui malalta, sinó 'com un homenatge al seu paper de matriarca sàvia i nodridora'.


L’estat de la nació és una sessió parlamentària que es desenvolupa a les Corts Espanyoles. Més enllà d’aquest debat, la nació va com va, perquè com vostès ja deuen saber, la nació és una patent del Tribunal Constitucional que serveix per a mantenir indissoluble allò que Déu, o que en Franco, va deixar lligat i ben lligat. La nació espanyola, la de l’Estat, es fonamenta en símbols i institucions que no són acceptats unànimement per tots els espanyols i necessita que de tant en tant algú li repassi les rebladures.\nMés enllà del que es pugui arribar a pensar en aquests dies, la gran novetat en el panorama polític no és la desafecció d’una part important de Catalunya envers Espanya, no es tracta tant que Catalunya no vulgui ser Espanya, el problema és que ha quedat clar que Espanya no vol ser Catalunya. Una part important d’aquesta Espanya que es creu nació indissoluble no creu possible integrar-hi una Catalunya que es mira al mirall d’Europa i es veu diferent de la resta de l’Estat.\nEn el fons, els gironins, que som la perifèria de la perifèria, sovint hem pensat que, perifèria per perifèria, sempre ens hauria anat millor pertànyer a l’Estat Francès que és més gran i més bonic i al qual no ens va tocar ser-hi per pura xamba de la geopolítica. Probablement no tot haguessin estat flors i violes, perquè molts dels nostres besavis haurien acabat essent carn de canó en les trinxeres de la Primera Guerra Mundial i qui sap si ens haurien robat la llengua com als pobres cosins de Perpinyà, però, a part d’això, de ben poques altres desgràcies del segle XX ens hem lliurat en aquest costat de la frontera.\nAra, ja entrats al segle XXI, i havent guanyat Espanya el mundial de futbol, tot això que dic, als de “l’estat de la nació”, els deu semblar música celestial, perquè nosaltres als seus ulls som simplement una noció, una partícula elemental i prescindible. Arribats a aquest extrem, he començat a pensar que és una possibilitat viable deslliurar-nos finalment del jou d’Espanya. Em sap greu per tot el que hi ha encara entre nosaltres, però, en aquest cas, segurament la separació serà el millor pels dos.


Selma Lagerlöf (Mårbacka, 1858-1940) és una de les figures més conegudes de les lletres escandinaves de tots els temps. Autora d’una remarcable producció narrativa, fou la primera dona que va rebre el premi Nobel de Literatura, l’any 1909, i la primera que va entrar a l’Acadèmia Sueca. Els seus contes i les seves novel·les, com ara La saga de Gösta Berling, Els miracles de l’Anticrist, El carreter (Adesiara, 2017) o El viatge meravellós d’en Nils Holgersson per Suècia —que ara presentem en traducció catalana—, són tinguts per clàssics de la literatura sueca i avui continuen essent llegits amb gran entusiasme.\nElisabeth Schüler, coneguda com a Else Lasker-Schüler (Elberfeld, 1869 ‒ Jerusalem, 1945), és una de les poetes més exquisides de les lletres alemanyes. Amiga de Gottfried Benn, Karl Kraus o Georg Trakl, entre d’altres escriptors, fou una de les grans veus de l’expressionisme germànic gràcies a una peculiar combinació en la seva obra de la tradició hebrea dels seus avantpassats amb els nous corrents poètics europeus del començament del segle XX. Va publicar tres obres de teatre, una sèrie de relats i uns quants reculls poètics, entre els quals es destaca sobretot El meu piano blau, que ara presentem per primera vegada en català.\nGotthold Ephraim Lessing (Kamenz, Saxònia, 1729 ‒ Brunsvic, 1781) fou una de les figures principals de la Il·lustració alemanya. Home inquiet i polifacètic, va ser considerat un dels millors poetes del seu temps i, amb obres com Minna von Barnhelm, Emilia Galotti o Nathan el savi, va accedir a l’Olimp dels grans dramaturgs del teatre germànic. Així mateix, cal destacar la seva imponent producció assagística, bé sobre art i teatre (amb tractats imprescindibles com el Laocoont i la Dramatúrgia d’Hamburg), bé sobre qüestions filosòfiques, en què es mostra contrari a l’ortodòxia de l’època amb escrits com L’educació del gènere humà, que ara presentem per primer cop en traducció catalana.\nAfonso Henriques de Lima Barreto (Rio de Janeiro, 1881-1922) fou una de les veus més importants de les lletres sud-americanes del final del segle XIX i el començament del XX. Considerat com l’autor que fa de pont entre el realisme i l’avantguardisme brasilers, va escriure un bon nombre de novel·les, totes elles impregnades d’una elevada causticitat i d’una crítica social punyent, com ara Recordações do escrivão Isaías Caminha (1909), Numa e a ninfa (1915), Os Bruzundangas (1923) i, sobretot, la seva obra més coneguda: El trist final d’en Policarpo Quaresma (1915), que ara oferim per primera vegada en català.


El Corte Inglés és sancionat amb tres infraccions per l’ús indegut d’un local com a magatzem | UGT Catalunya\nEl Corte Inglés és sancionat amb tres infraccions per l’ús indegut d’un local com a magatzem\nDesprés de visitar el centre de treball d'El Corte Inglés de Plaça Catalunya i revisar la situació de l'edifici annex, l'antic edifici del Banco Atlántico del carrer Fontanella (propietat actual de la companyia), la Inspecció de Treball ha ratificat la denúncia presentada per la UGT de Catalunya en què acusava El Corte Inglés d'emprar aquest edifici indegudament com a magatzem i dipòsit provisional de mercaderies del centre comercial.\nEl Corte Inglés va comprar aquest edifici ara fa uns anys. No ha fet cap tipus de reforma ni l'ha inclòs en el centre de treball de plaça Catalunya. Tot i així, aprofitant que l'edifici està connectat amb el celobert del centre comercial, la companyia porta tot aquest temps fent-ne ús com "magatzem", sense que aquest estigui subjecte ni tan sols estigui inclòs en el pla d'evacuació i emergència.\nLa Inspecció de Treball ha determinat deficiències notables en matèria de prevenció de riscos laborals, deficiències a què s'exposen diàriament els 114 treballadors i treballadores que formen la plantilla de cadascuna de les seccions que accedeixen o poden accedir a aquest edifici.\nLa Inspecció de Treball ha aixecat fins a tres actes d'infracció:\nActa d'infracció per l'incompliment de les disposicions mínimes de seguretat i salut en els llocs de treball: risc de caiguda de persones pel mal estat del terra; risc de caigudes d'objectes per desplomament; risc d'incendi, incrementat pel fet que no té ni tan sols dispositius del sistema contraincendis; inexistència de sistema de climatització i absència d'il·luminació.\nActa d'infracció per l'incompliment de les disposicions mínimes en matèria de senyalització de seguretat i salut en el treball: no existeixen ròtuls de senyalització de les vies d'evacuació.\nActa d'infracció per risc elèctric. La Inspecció de Treball ha determinat com a infracció greu les condicions en què es troba la instal·lació elèctrica de l'edifici emprat indegudament com a magatzem. En aquest, la majoria de plaques de guix del sostre van ser extretes o s'han trencat, quedant així els conductes elèctrics suspesos i exposats a un major deteriorament per l'efecte de la humitat o del calor. Durant la visita, el mateix Inspector va rebre una petita descàrrega elèctrica a l'introduir la seva mà en un forat d'una de les parets de la primera planta de l'annexe.\nL'aixecament de les tres actes d'infraccció dóna la raó a la UGT de Catalunya, que havia denunciat que aquest local no reunia les condicions mínimes per treballar-hi i que això podia perjudicar l'activitat laboral diària dels seus treballadors i treballadores. A més, l'aixecament de les actes d'infracció comporta una sanció econòmica per a El Corte Inglés, la quantitat de la qual no ha estat facilitada.


Project Manager en Ergonomia > Barcelona > Màster > UPC School > Presentacio -\nL'Ergonomia és l'estudi de la persona en les interrelacions que estableix amb les diferents "màquines", a fi i efecte de maximitzar la comoditat, la seguretat i l'eficiència dels sistemes. En una investigació recent, ens permeti definir l'ergonomia com "el conjunt ordenat de coneixements adreçats a facilitar la gestió i administració dels coneixements i l'activitat humana, permetent el desenvolupament sostenible dels recursos amb la finalitat d'obtenir un major benestar per a la societat" [Mondelo, 2002].\nAquesta ciència multidisciplinària aplica sistemàticament els coneixements que tenim de la persona. Les situacions són analitzades des del punt de vista de les capacitats i limitacions d'actuació del ser humà. El programa del màster considera cada tòpic com producte del rendiment de la persona, de les seves capacitats i limitacions, els efectes del medi ambient de treball, l'organització del treball, el disseny dels llocs de treball, els sistemes d'avaluació del treball. Sempre buscant l'increment del benestar de l'operari i la productivitat del sistema, generant una situació harmònica entre les capacitats d'actuació de les persones i els requeriments de les tasques i dels sistemes.\nL'objectiu final de l'ergonomia és adequar els sistemes de treball als treballadors i els productes als usuaris.\nAquest màster pretén proveir l'alumne de competències professionals específiques, metodològiques i actitudinals. A continuació es detallen:\n- Adequar els sistemes de treball als operaris i els productes als usuaris.\n- Fomentar conductes, hàbits i estils de treball d'acord amb la filosofia de l'ergonomia.\n- Conèixer i analitzar els problemes dels límits i capacitats de l'ergonomia d'acord a la seva formació professional inicial.\n- Conèixer la diferència entre el paper de l'expert en ergonomia i els tècnics de prevenció de riscos.\n- Conèixer els fonaments dels sistemes de gestió de l'ergonomia i prevenció de riscos.\n- Conèixer les tècniques d'innovació en direcció d'ergonomia.\n- Aprendre a coordinar les activitats de l'ergonomia.\n- Aprendre a elaborar plans de formació i informació destinats a equips multidisciplinari de l'ergonomia.\n- Disposar de coneixements tècnics suficients per avaluar riscos i proposar mesures correctores.\n- Fomentar la participació de l'equip multidisciplinari de l'ergonomia.\nEl Màster en Project Manager en Ergonomia s'adreça professionals (llicenciats, diplomats o enginyers) amb coneixements previs en prevenció de riscos laborals, qualitat, facillity management, direcció de projectes d'enginyeria i arquitectura, psicòlegs, sociòlegs ... Que vulguin dedicar la seva vida professional a les activitats relacionades amb gestionar eficaçment l'ergonomia. Així com, a aquelles persones que ja estiguin actuant en aquest camp i vulguin dotar-se d'una formació més completa i profunda.\nPer a les empreses és una excel·lent oportunitat d'invertir en el seu futur, ja que facilita que els seus millors professionals compaginen l'activitat laboral amb la posada al dia de coneixements imprescindibles actualment per incrementar el valor de l'organització i donar resposta als reptes i necessitats d'un mercat cada vegada més competitiu i canviant pel que fa a l'ergonomia.


Noticies - Manresa participa en el cicle de passejades per a la gent gran "A 100 cap als 100" amb una caminada a Castelldefels\nUn total de 52 persones es van desplaçar des de Manresa a Castelldefels per participar a la passejada en el marc del cicle “A 100 cap als 100”. La caminadava començar al Centre Cívic Frederic Mompou i va transcorre en els seu primer tram pels carrers del Barri de Vista Alegre, per dirigir-se després cap el Canal Olímpic de Catalunya i acabar a la platja a la Plaça de les Palmeres.\nEl cicle de caminades per a la gent gran “A 100 cap als 100” està organitzat per les regidories d’Esports i Gent Gran de l’Ajuntament de Manresa i compta amb la promoció de la Diputació de Barcelona per poder promoure l’intercanvi entre diferents municipis i fomentar les relacions interpersonals i de grup.\nEl projecte ofereix la possibilitat a les persones grans de conèixer diferents entorns geogràfics i de gaudir de la natura d’una manera adaptada a les seves possibilitats, amb uns recorreguts accessibles a tothom i fàcils de realitzar, que es realitzen per pistes forestals o camins de muntanya en distàncies no majors de 10km ni inferiors als 6km.\n“A 100 cap als 100” permet participar en quatre passejades pels diferents municipis que formen el grup d’intercanvi i d’una de cloenda, que tindrà lloc a mitjans de maig.


Alcoi, com capital cultural valenciana, acollirà Sonora - Ajuntament d’Alcoi\nAquest circuit està promogut per la Conselleria de Cultura de la Generalitat, mitjançant l'Institut Valencià de Cultura. La tercera edició de Sonora es desenvoluparà entre octubre de 2021 i març de 2022 per tal de crear una plataforma estable i regular perquè els intèrprets valencians puguen mostrar els seus treballs en 5 localitats: Peníscola, Castelló, Alacant i les capitals culturals valencianes 2021, Alcoi i Bocairent. Al mateix temps, segons indiquen des de la Generalitat, pretenen desestacionalitzar l'oferta musical i que, d'aquesta manera, grups i solistes més guardonats tinguen la possibilitat d'actuar en diferents punts del territori fora de la temporada estival.\nSonora arribarà a Alcoi el 8 de gener, amb un concert doble, Duna + Urbàlia Rurana. Pel que respecta a Duna, Eduard Navarro, un dels músics més importants de les músiques tradicionals a València, després d'una llarga trajectòria implicat en projectes col·lectius lidera ara la seua pròpia formació, Ensemble Duna, que ofereix un repertori de peces tradicionals de l'entorn mediterrani i va ser finalista als Premis Carles Santos 2020. Cançons valencianes, de Bòsnia, Bulgària, Creta, Macedònia, o Turquia comparteixen repertori amb els trobadors occitans, les danses medievals italianes i cantigues de Santa Maria, totes en les seues llengües originals a més de peces instrumentals.\nMés de tres dècades porten Urbàlia Rurana conreant el seu estil particular de música popular valenciana i mediterrània, fidel a la seua idea fundacional d’acostar la nostra música a les influències d’altres països de la ribera del mar Mediterrani, un món i una mar que per a ells és un espai d'evocació i d'inspiració constant. «Urbàlia Rurana. 30 anys de camí» és el seu concert antològic, on ens presenten noves aproximacions al seu repertori de tots els temps, però també avançaran altres idees i propostes que parlen dels seus nous projectes.\nEl 14 de gener també hi haurà concert doble, Mo'Roots + Pool Jazz. Dels indrets de la Marina naixen MO’Roots, finalistes als Premis Carles Santos 2020: una bafarada de música fresca i mediterrània que conjuga alegria, sentiment i festa amb potents ritmes que inciten a ballar des del primer cop de baqueta. Amb la seua música i energia apunten directament al panorama festiu de la música popular actual.\nPool Jazz és una banda sense etiquetes, o en qualsevol cas, amb moltes etiquetes. Combinen estils com el jazz, el funk, el hip hop i l'afro, i arts com la música, la pintura, el ball i la poesia en un mateix escenari, convertint la seua posada en escena en una proposta multisensorial, única i irrepetible, amb la improvisació com a fil conductor, que va ser finalista als Premis Carles Santos 2020.\nDesprés de presentar el seu primer treball, 'Cinco conocidas', el 2019, i 'Nuevas conocidas' a principis del 2020, la cantautora valenciana Ana Zomeño va ser finalista dels Premis Carles Santos 2020 amb, 'Taller de canciones', sis temes compostos entre maig i juliol, en ple desconfinament, i que deu el seu nom al taller online durant el qual va ser creat i on conviuen molts estils i influències que fan d'aquesta cantautora una sorpresa fresca per anar descobrint a poc a poc.\nEl dia 23 serà el torn d’Spanish Brass. 'Les Aventures de Monsieur Jules' és un projecte de Spanish Brass, amb la col·laboració del pianista i compositor Albert Guinovart, que s’ha anat completant durant els últims anys amb altres músiques per a quintet de metalls i piano i que va resultar guanyador als Premis Carles Santos 2020. Cadascun dels sis moviments de l'obra està inspirat en una novel·la del genial escriptor francés Jules Verne: 'Vint mil llegües de viatge submarí', 'Michel Strogoff', 'Nord contra sud', 'Viatge al centre de la Terra', 'El Raig verd' i 'La volta al món en vuitanta dies', un viatge fantàstic per l'univers de Verne mitjançant la sonoritat del metall.\nTancaran els concerts Trobadorets, el 30 de gener a les 18 hores. En els seus 10 anys d'història, han fet quasi 500 concerts al llarg de tot el País Valencià, convertint-se en un dels referents de la música familiar al nostre territori. El seu cinqué treball discogràfic, finalista als Premis Carles Santos 2020, 'Paco, com ens fas xalar' és un disc homenatge a Paco Muñoz on revisen i reversionen la seua obra infantil en valencià per crear un espectacle variat, molt nostre i, sobretot, divertidíssim!\nHi haurà 8 actuacions durant 5 dies en el mes de gener de 2022


Plus ultra | Jordi Borràs | Fotografía Documental |Pol·len EdicionsPol·len Edicions ✹\nIniciLlibresCol·leccionsDe l'ull al ditPlus ultra. Una crònica gràfica de l’espanyolisme a Catalunya\nquantitat de Plus ultra. Una crònica gràfica de l’espanyolisme a Catalunya\nHan dit sobre aquest llibre: “Amb Plus ultra, Jordi Borràs no només fa una crònica fotoperiodística, que també. El que fa, sobretot, és aixecar acta notarial de la complexitat, diversitat i bel·ligerància de la ultradreta espanyolista a Catalunya. I ho fa documentant-ho tot amb un munt de fotos que, en aquest cas, esdevenen autèntiques proves concloents. Un cop vist i llegit aquest llibre, qui vulgui parlar de la ultradreta espanyolista al nostre país haurà de citar Plus ultra i, a continuació, sentenciar «a les proves em remeto». Aquí les teniu” David Bassa, periodista”. Plus ultra és un treball imprescindible per entendre un dels principals fronts de l’extrema dreta espanyola des de fa dècades, legitimada pels discursos i els arguments d’alguns suposats demòcrates. Un magnífic retrat que explica rigorosament la insistència del projecte espanyolista que prefereix vèncer quan no pot convèncer. Al País valencià ho venim experimentant des de fa dècades, patint la violència ila coacció impune d’una catalanofòbia fabricada i calculada, d’un conflicte irreal que pretén enfrontar-nos amb els catalans i amb nosaltres mateixo”. Antifeixistes.org, portal informatiu del País Valencià sobre l’extrema dreta.\nLa revista El Temps va publicar dos capítols del llibre, consulta’ls aquí:\nLlegeix el capítol IV: L’espanyolisme civil\nLlegeix el capítol V: La constel·lació ultradretana


Ja es coneixen els 10 finalistes de la Festa de l'Esport Sabadellenc - Diari de Sabadell\nLaura Ester, guanyadora de l'anterior edició, no podrà revalidar el títol / Ll. F.\nLa 68a edició de la Festa de l’Esport, que se celebrarà el pròxim 3 de juny (19.30 h), recuperarà el format habitual després de la suspensió l’any 2020 i la darrera, amb algunes restriccions, com l’habitual pica-pica posterior a la gala del teatre Principal o dur la mascareta durant la celebració de l’acte. “Teníem ganes que tornés a la normalitat una Festa de l’Esport que fa possible molta gent i que demostra que Sabadell és un referent en el talent de l’àmbit esportiu”, va destacar l’alcaldessa de Sabadell, Marta Farrés, durant la presentació la 68a edició, acompanyada de la regidora d’Esports, Laura Reyes.\nLa ‘reina’ vigent, fora dels finalistes\nQui no podrà revalidar el guardó com a millor esportista de Sabadell 2021 serà la jugadora de l’Astralpool Club Natació Sabadell, Laura Ester, qui enguany no està entre els 10 finalistes. Novament, l’entitat presidida per Claudi Martí tornarà a aportar el gran gruix dels candidats, amb la presència de Judith Forca (waterpolo), Maica Garcia (waterpolo), Nona Pérez (waterpolo), Óscar Salguero (natació adaptada) i Emma Garcia (natació artística). Completen l’elenc de finalistes Aleix Gómez (handbol), Anna Ruiz (patinatge artístic), Jesús Oviedo (tir olímpic), Iker Pajares (esquaix) i Josep Colomé (triatló).\nD’altra banda, les entitats que optaran a ser la més destacada del passat 2021 seran: Joventut Atlètica Sabadell; Club Esgrima Sabadell Jaume Viladoms; Centre d’Esports Sabadell FC; CFU Can Rull Rómulo Tronchoni; OAR Gràcia Sabadell; Club Esportiu La Creu; Club Triatló Sabadell; Club Tennis Sabadell; Cercle Sabadellès 1856 i Motor Club Sabadell.\nLa Nit de l’Esport també servirà per commemorar els aniversaris de quatre entitats de la ciutat que l’any passat van fer anys: cinquanta anys del Panathlon Club Sabadell; cinquanta anys del Club de Patinatge Artístic de Sabadell; cent anys de la Joventut Atlètica de Sabadell; cent vint-i-cinc anys de la Societat Coral Colon.\nTemes:festa esport, finalistes, mesciutat, Sabadell


Mauro Colomina: “La ciutat ha d’aprofitar el seu teixit cultural únic com un eix fonamental per al futur imminent” • Sòl industrial de qualitat i sostenible a la zona Sud i creació d'un polígon mancomunat • Aleixandre Sanfrancisco, proposa inversions per millorar les àrees industrials ja existents i "aplicar el sentit comú"\nTags: Eleccions Municipals 2015, Guanyar Alcoi\nPer últim, remarca Colomina que donen un total suport al Pla per regenerar espais industrials degenerats perquè “és un projecte interessantíssim no només pel fet de recuperar i posar en valor patrimoni industrial que a hores d’ara està en un estat de lamentable degradació, sinó perquè també se li dona un ús a cadascú dels espais”.\nÉs per això que Guanyar Alcoi defensa la impossibilitat de dur a terme el projecte d’Alcoinnova al lloc on es planteja. Com sosté el candidat Aleixandre Sanfrancisco, “aquest projecte contempla un risc inassumible per a la ciutat d’Alcoi i per als ciutadans comprometent la seguretat de l’aqüífer del Molinar. No podem acceptar el perill de que es contamine l’aigua que abasteix a més del 70% de la població d’Alcoi. Perquè com s’ha demostrat informe rere informe i com la pròpia empresa promotora La Española va explicar en un comunicat, i cite textualment, ‘las instalaciones para envasar aceitunas son consideradas, un problema por el riesgo de vertido’, i no podem acceptar aquest risc. No obstant això considerem que hi ha suficients alternatives sostenibles i interessants per a La Española, com puga ser l’Àrea Sud o un Polígon Mancomunat. Nosaltres en tot moment estarem disposats a seure a parlar i a proposar alternatives sostenibles. La política industrial ha de començar per aplicar el sentit comú, i aquest projecte atempta contra el trellat“.\nPel que fa a les propostes de Guanyar Alcoi en sòl industrial, primerament, i com indica Sanfrancisco, “és prioritari revertir les mancances dels actuals polígons industrials per tal d’incentivar el seu ús i la seua activitat”. En segon lloc, i no menys important, cal oferir zona industrial a la ciutat. Sanfrancisco explica que “la consultora independent GEA 21 va oferir estudis que desenvolupaven una alternativa viable a la creació de sòl industrial a la zona de l’Àrea Sud d’Alcoi”, de la que es desprén el següent: “Es tractaria, en suma, de crear un gran espai capaç d’albergar activitats productives i ciutadanes molt diversificades, però curosament compatibilitzades a través del disseny territorial i urbanístic: una gran àrea urbana pensada per a facilitar la vida de la gent, de la majoria de la població d’Alcoi, tant a l’hora de treballar en ella com d’utilitzar-la quotidianament per a moltes diferents finalitats”.\nLa posada en marxa d’aquests projectes permetria, en primera instància, crear nou sòl industrial per a la instal·lació de noves empreses i el trasllat d’altres que encara es troben en el nucli urbà, de cara a reaprofitar els espais i edificis d’antigues indústries amb finalitats culturals, d’oci, o també comercials. “Es tracta d’un projecte que permetria ocupar i valorar una zona deprimida del terme municipal que mostra una fàcil connexió amb l’autovia A7 en direcció Alacant/València i que suposaria la unificació definitiva entre les àrees industrials de Santiago Payá, Sant Benet, El Clergue, Beniata, Batoi i l’N340″ com explica Sanfrancisco.


No per superfícies, sobretot es transmet per aerosols SARS-CoV-2a - ZientziaEus\nNo per superfícies, sobretot es transmet per aerosols SARS-CoV-2a\nSobre la base de les evidències fins al moment, la revista científica Nature ha publicat un article en la web que ha confirmat que la principal forma de transmissió del virus SARS-COV-2 és la inhalació de gotes i aerosols procedents de les vies respiratòries. També ha recordat que, encara que en principi no és possible, és molt estrany que es contagiï a través de virus que poden existir en superfícies i objectes.\nNo obstant això, fa un any tot era desconegut i, per si de cas, es van establir estrictes protocols de neteja i desinfecció, i la majoria de les organitzacions aconsellen una neteja freqüent dels objectes i superfícies que encara es troben en contacte. No obstant això, per a detenir la transmissió del virus seria molt més eficaç dirigir esforços i recursos a millorar la ventilació.\nSegons l'article, l'ARN del virus pot romandre llarg en objectes i superfícies. Així, en un primer moment, la detecció en els llocs en els quals s'han produït brots va fer pensar als científics que podia ser una via de transmissió important. Però l'ARN per si mateix no produeix infeccions. I que tot el coronavirus romangui en objectes i superfícies no significa que tingui la capacitat d'infectar a una persona i penetrar-la en les seves cèl·lules. Encara que els toquin, si no els porten a la boca o als ulls, difícilment arribaran a infectar.\nNo obstant això, no es pot descartar del tot, i segueixen en molts llocs amb estrictes protocols de neteja, però la rentada de mans i el no contacte amb la cara pot ser suficient per a no contagiar-se amb possibles virus en superfícies i objectes.\nL'article diu clarament: “la gent és preocupant, no les superfícies”. De fet, el fenomen dels supercontaminantes, una de les característiques del covid-19, està relacionat amb aglomeracions i escassa ventilació. Evitar apilaments, portar màscara, estar a l'aire lliure o en llocs ben ventilats i mantenir la distància als altres són les mesures més eficaces.


ZOOM: Aprofitar la tarda - Diari de Sabadell\nZOOM: Aprofitar la tarda\nEl centre cívic de Can Rull organitza més d’una cinquantena d’activitats pensades per satisfer tots els gustos i totes les edats. La millor forma d’aprofitar la tarda.\nUna partida de dominó amb amics es pot convertir en un veritable duel quan es tracta de marxar a casa sentint-se un autèntic campió. El mateix passa amb la brisca. Entre parets que protegeixen del fred i de la calor, molts veïns de Can Rull passen hores aprenent noves aficions, divertint-se i fent barri. Ho heu provat?\nTemes:CAN RULL, centre cívic de Can Rull, fotos, gent gran


Villapark Schildmeer Steendam Països Baixos - Ofertes d'hotels amb els MILLORS DESCOMPTES EN LÍNIA\nRoegeweg 1, Steendam, Steendam, Països Baixos, 9629 PA - Molt bona ubicació - Veure al mapa\nMés informació sobre Villapark Schildmeer\nConvenientment situat a Steendam, Villapark Schildmeer és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAprofiti's de la riquesa de serveis i avantatges d'aquest hotel de Steendam. Per a la comoditat i comfort dels seus clients, l'hotel ofereix Wi-Fi gratuït en totes les habitacions, servei de bugaderia, lloguer de bicicletes.\nGaudiu de les comoditats d'alta gama com ara calefacció, balcó/terrassa, aparell de televisió, forn microones, renta vaixelles per tal de relaxar-vos després d'un cansat dia. Tant si és un entusiasta del fitness o simplement busca relaxar-se després d'un dia dur, estarà entretingut per les instal.lacions de primera classe com camp de golf (a 3 km), pesca, parc infantil, ping pong, jardí. Villapark Schildmeer és una elecció inteligents per a viatgers a Steendam, i ofereix una estada relaxant i sense molèsties.\nAllotjaments a Steendam\nDescompte a Villapark Schildmeer


Ja es pot llegir online el nÃºmero 32 de Vicolot-CostaBrava - Vicolot\nA pagès se sol dir “hivern de gelades, collita assegurada” i aquesta dita té una bona raó. El nostre ric món rural és un patrimoni que hem de conservar, perquè d’aquí en neix la nostra essència com a poble. Nosaltres, des de la plataforma Vicolot-CostaBrava encetem l’any 2015 amb el número 32, camí ja del nostre sisè any i no hi ha millor manera que encarant el fred que amb la festa del Carnestoltes, que en totes les poblacions del nostre entorn inundarà els carrers i les places de les disfresses més divertides i originals. En tenim una bona mostra amb el de Platja d’Aro, al que li hem dedicat unes pàgines especials.\nPerò això només serà la prèvia d’un número ple de reportatges de persones que es dediquen a activitats força desconegudes per a la majoria i de les que aprendrem moltes coses si llegim article com el del taller de gegants i capgrossos Ventura&Hosta de Navata, que proposen fins i tot, cursos per aprendre’t a fer el teu capgròs, o el centre de benestar El Portal, que ofereix des del centre de la capital d’Osona, un revolucionari tractament anomenat “Crioteràpia de cos sencer”. Nosaltres ja l’hem provat i us podem assegurar que funciona!\nTambé hem focalitzat la nostra atenció a la fira “Casar-se a Osona” que ja comença a ser un clàssic, no només per la comarca pròpia, sinó perquè atreu a parelles de les comarques de l’entorn que es volen donar el “sí” i que cerquen informació per tenir-ho tot a punt fins al darrer detall.\nPer acabar, no ens volíem deixar que presteu especial atenció a l’interessant projecte de micromecenatge de l’escriptora osonenca Anna Masnou, amb el swing com a ingredient d’una novel·la molt recomanable.\nPer finalitzar, només ens queda desitjar-vos que encareu aquest any amb molta il·lusió i que sigueu ben feliços!


Cap a la Serra d'Almos | ReusDigital\nCap a la Serra d'Almos\nPoble part de Tivissa, a la Ribera d'Ebre, destaca pel seu privilegiat entorn natural\nper Alba Cartanyà, Reus, Catalunya | 5 de setembre de 2021 a les 08:00 |\nUna panoràmica de la Serra d'Almos | Turisme Serra de Llaberia\nEn aquesta ocasió, des de Reusdigital.cat us guiem en una nova sortida, aquesta cap al sud, a la Ribera d'Ebre. En concret, ens desplaçarem a la Serra d'Almos, part del municipi de Tivissa. Del conjunt, pel que fa al patrimoni, cal destacar-ne l'Església de Sant Domènec, el patró. Si hi ha quelcom, però, pel qual l'indret és cèlebre és per la qualitat dels seus productes de forn i pastisseria, així com pel vi que s'hi elabora.\nSi l'itinerari el comencen pel temple, a la plaça Major, cal conèixer com a apunt històric que es podria correspondre amb l'antiga ermita de finals del segle XVII sobre la qual es va crear la parròquia, a finals del XVIII. Adossada pel lateral amb un edifici, té tres naus amb planta de creu llatina i absis no marcat en planta. La coberta de la nau i dels braços del transsepte s'efectua mitjançant voltes de creueria amb arcs torals, que descansen sobre una cornisa motllurada i pilastres. L'espai del creuer queda cobert amb una cúpula de vuit nervis.\nDe l'extrem de la façana en sobresurt un campanar, amb base quadrangular, obert al pis superior amb pòrtics d'arc de mig punt. Altres llocs d'interès al nucli són els antics rentadors, posem per cas, així com el camí de l'empedrat o l'antic molí de farina.\nEncara al nucli hi tenim el Mas d’Alerany, del segle XVIII, que presenta elements característics de l’arquitectura militar defensiva, i que va ser utilitzat com a hospital militar durant la batalla de l’Ebre. En l'entorn, de fet, hi trobarem altres edificacions similars, com els masos de Pena i Gabdà.\nEl coll del moro, a la zona de les Moles i a una mica més d'un quilòmetre del poble, és un enclavament ibèric que us proporacionarà magnífiques vistes al Montsant i a la comarca de la Ribera d'Ebre. Finalment, cal subratllar l'existència de construccions de pedra seca repartides pel terme.\nSi aneu a la Serra d'Almos amb la intenció de fer una excursió pels voltants, tot aprofitant el seu ric patrimoni natural, una bona opció és el recorregut fins al cim del Morral de les Moles; a peu us portarà una tres hores. Si en voleu saber més, aquí hi trobareu tots els detalls.\nReportatges, Cap de Setmana, la Serra d'Almos, Ribera d'Ebre, Tivissa


Concert per a xiquets i xiquetes amb Nànets Band Rock el diumenge en el teatre Payà de Borriana - Diari Millars, informació local en valencià.\nDiumenge que ve, 13 d’octubre, dins de la programació municipal per a celebrar el 9 d’Octubre.\nL’Ajuntament de Borriana proposa per a diumenge que ve, 13 d’octubre, un divertit concert per a xiquets i xiquetes amb l’actuació de Nànets Band Rock, a les 18h en el teatre Payà. Una actuació que servirà com a cloenda de les activitats que la Regidoria de Cultura ha programat enguany per a la celebració del 9 d’Octubre.\nNànets Band Rock és una banda divertidíssima de rock en valencià per a xiquets i xiquetes que en el seu espectacle combinen cançons amb temàtiques del món de la infància, i els valors endolcits amb temes d’actualitat. Tot en una posada en escena amb músics tocant en directe, i la representació de diversos ‘sketchs’ teatrals interpretats per la pallassa Pupetes que interactua amb la cantant i fa participar els xiquets i les xiquetes.\nEs tracta d’un espectacle per a passar un diumenge genial amb tota la família. El preu de les entrades és de 5 euros en platea i de 4 euros en amfiteatre i es podran adquirir en les taquilles del teatre Payà una hora abans del concert.\nPost més nousBandera Blava presenta Sagunt com un referent de seguretat a les platges\nPost més vellsAnuncien la data en la qual els veïns de Borriana podran comprar els abonaments de l’Arenal Sound 2020 per a empadronats


PA RÚSTIC D'ESPELTA INTEGRAL BIO Sol Natural 350g\nEl pa rústic d’espelta integral de Sol Natural és un tipus de pa ecològic, tallat en llesques, amb una crosta torrada i un sabor deliciós i alhora nutritiu. Té un alt contingut en fibra i nutrients, a més d’aportar molta energia sana i beneficiosa per a l’organisme. Sol Natural és una entitat fundada el 1992, que fomenta la creació de productes procedents de matèries primes, pròpies de la nostra terra, i vetlla per la defensa d’uns hàbits de consum sans i sostenibles.\nConté farina d’espelta integral 45%, aigua, llevat, sal marina, lecitina de gira-sol, oli d’oliva extra verge, llevat mare, alcohol etílic, farina d’ordi maltejat. Agricultura 100% ecològica. Paquet de 350 grams.


La consellera verda qualifica els atacs del PP de 'terrorisme verbal'\nUna encesa Margalida Rosselló rebutjà l'ús partidista dels sinistres forestals\nJ.J.SERRA. | 22 octubre 1999\nLa consellera Margalida Rosselló (a l'esquerra), quan visità la zona cremada.\nLa consellera de Medi Ambient, Margalida Rosselló (Els Verds), acusà ahir el portaveu Joan Flaquer (PP) de «mentir» i fer «terrorisme verbal» respecte del passat incendi d'Artà i Capdepera, i qualificà «d'actitud barroera que s'aprofiti un tema tan sensible com aquest per criticar el Pacte de Progrés».\nRosselló convocà ahir una roda de premsa, que es perllongà més d'una hora, per contestar les acusacions realitzades el dia anterior per Flaquer respecte de l'incendi registrat a Artà el passat 8 d'octubre, i que afectà 750 hectàrees. El diputat popular culpà la Conselleria de Medi Ambient de l'extensió final del sinistre, «perquè actuà de manera temerària en donar per acabada la campanya de prevenció sense que un informe tècnic així ho aconsellàs».\nLa consellera indicà ahir que «aquest tipus d'informes es varen fer molt poques vegades durant el mandat de l'anterior Govern. Si nosaltres no ho vàrem encarregar fou perquè, precisament, no havíem donat la campanya per definitivament acabada». Com a prova d'això, Rosselló afegí que «encara tenim contractat l'avió Air Tractor, pel qual pagam 6 milions de pessetes cada 15 dies».\nLa consellera recordà que «la campanya de prevenció d'incendis de 1999, dissenyada i pressupostada per l'anterior Govern del PP fins al 15 de setembre, fou perllongada per l'actual equip de Medi Ambient fins al 30 del mateix mes. Amb l'objectiu de mantenir tots els efectius haguérem de recórrer a la Conselleria d'Hisenda, per afrontar les despeses derivades de l'ampliació de la campanya».\nSegons Rosselló, «malgrat que l'incendi d'Artà es registrà després del tancament de la campanya, es va poder actuar amb rapidesa gràcies a un Air Tractor i als efectius disponibles de l'Ibanat, als quals se sumaren fins a 160 persones, en un desplegament humà que no s'aconsegueix ni en plena campanya».\nFinalment, la consellera destacà de Flaquer «el seu cinisme i el seu terrorisme verbal. Aquesta manera de fer política demostra la necessitat d'un canvi en el Govern d'aquesta comunitat». Rosselló es demanà «què li passa al PP que, de forma tan agressiva i barroera, desacredita, sense arguments polítics, aquesta conselleria. Ningú no ha de donar-me lliçons sobre la defensa del medi ambient, i menys el PP».


Activitats - Cal Rei | Casa Rural del Pirineu\nTURISME RURAL PIRINEUS\nLa Casa i habitacions\nDobles Superiors Hidromassatge\nUna muntanya per caminar,\ndeixat guiar !\nDescarrega't les rutes del nostre Wikiloc\nEspai d'Interès Natural -Reserva Nacional de Caça Tossa Plana - Puigpedrós - Reserva Natural de la llúdriga. Vall de la Llosa - Parc Natural Cadí Moixeró.\nLLES Estació d'esquí i muntanya.\nRestaurant Refugi Cap del Rec 1970m. Tel. 973293100\nXarxa de Senders circulars senyalitzats estiu / hivern:\nEstany de l'Orri, la Muga, Setut, Ref. del Pradell, Els Afronts, Tossa Plana 2905m, Perafita\nARANSA estació d´esquí i muntanya.\nEl Mirador del Pla de Llet, Bassa de Comabella, Prat Miró, Puig-Punçó, Collades de Bescaràn, Monturull.\nEN TAXI 4X4:\nItinerari circular als Estanys de la Pera. Lles - Arànser - El Fornell - Pollineres* - Cap del Rec Restaurant T973293100 - Lles .\nA l´Agost en BUS llençadera.\n*Excursió a Estanys de la Pera 1h, al Port de Perafita (+1h) i al Pic de Perafita 2752m.(+2h).\nEstanys de l'Orri, Muga...\nCims de Perafita, Tossa Plana...\nBICICLETA DE MUNTANYA:\nMirador del pla de Llet.\nPobles del Baridà.\nLlisquem pels suaus camins nevats del bosc pirinenc a 2000m. Amb extraordinàries vistes a la Serra del Cadí, lleugers i respectuosos. L’esport que treballa totes les capacitats físiques: equilibri, coordinació, força, resistència… al teu ritme, per totes les edats i econòmic. Lloguer de botes esquí i bastons.\nCal portar guants, ulleres i protecció solar.\nAquests estris prehistòrics tenen la facultat de transportar-nos a un món per descobrir, i fer-nos sentir la natura verge del bosc, a l'hivern, lluny del món. Passejades senyalitzades i ascensions. Observació de la fauna, rastres… Per totes les edats, sense risc i econòmic.\nCal portar botes de muntanya, guants, ulleres i protecció solar.\nDESCARREGA'T ELS MAPES\nMapa Senders Lles\nMapa Senders Cap del Rec\nRocaviva, un laberint Màgic\nAl poble de Músser, a 9 km de Lles, s'aixequen en un laberint de senders 600 roques esculpides fixes, a més d'un nombre indeterminat d'escultures mòbils, totes elles combinades amb prats, erms i conreus en un territori d'unes 10 hectàrees que limiten amb l'Alt Urgell. L'artista, Climent Olm, nascut a Músser, hi va treballar i viure com un ermità prop de 28 anys.\nL'entorn, plantejat com un espai per a la reflexió, contacte amb la natura i retrobament personal, cerca una fusió entre l'art i el paisatge del voltant; Olm, va idear l'espai com un laberint màgic en el qual anar trobant les seves múltiples obres i descobrir-hi els missatges d'aquestes, plenes de simbolisme, d'espiritualitat i d'humanisme, que invita a reflexionar sobre la vida, la mort, la intuïció, la saviesa, la bondat, l'empatia, l'ecologisme i la llibertat.\nEl 2010, el Consell Comarcal de l'Alt Urgell i el de la Cerdanya, varen declarar Rocaviva Bé Cultural d'Interès Local reconeixent així el treball de més de dues dècades de l'artista.\nVisites guiades Tel. 633587711\n15 minuts (9 km)\nParc dels Búnquers de Montellá i Martinet\nAls anys 40 en plena postguerra es va construir la línia defensiva Pirineus envoltada de secret militar.\nVisita als Búnquers i al centre d'interpretació. Una època que va canviar el Pirineu i la seva gent.\nReserves al telèfon 648141070\n16 minuts (10 km)\nEl Mercat de la Seu d'Urgell. Dimarts i Dissabtes. Mercat de carrer al centre històric de la Seu d'Urgell, 100 parades de roba i de menjar fresc, amb els productes portats directament pels pagesos. Mercat de referència al Pirineu català i un dels més grans dels Pirineus.\nEl Mercat de Puigcerdà. Diumenge. És un mercat a l'aire lliure amb 40 parades de productes d'alimentació, artesanals i de proximitat, planter, flors, roba, calçat, complements o estris de la llar.\n38 minuts (33 km)\nPuigcerdà i La Seu d'Urgell\nA la Seu d'Urgell es pot fer un passeig pel parc Olímpic del Segre que va ser l'epicentre del piragüisme a les Olimpíades del 92 i des de la data ha acollit innombrables Copes del Món. També té l'única catedral íntegrament romànica de tota Catalunya, amb el Museu Diocesà on podreu trobar el Beatus amb molta història.\nA Puigcerdà, el centre històric està ple de comerços de tota mena per fer una tarda de compres. També tenim el llac, que és una preciositat, on donar un passeig rodejant-lo en uns minuts agradables i envoltats d'aus. A la plaça principal trobareu el Campanar de Santa Maria, l'únic que va queda dempeus d'aspres de la guerra com un recordatori del passat.\nBanys termals - Dorres i Llo\nQuan arriba la tardor es fa especialment agradable submergir-se en l'aigua, a 38° o 39°, de les dues piscines exteriors mentre s'observa el massís del Puigmal 2915m.\nDorres: (+33) 4 68 04 66 87\nLLo: (+33) 4 68 04 74 55\n50 minuts (44 km)\nAndorra la Vella i Escaldes Engordany\nA una hora de trajecte podeu fer una visita a Andorra. Compres, banys, excussions, ermites romàniques úniques i precioses.\nRecordeu anar documentats.\n1 hora (52 km)\nLa Molina i la Masella\nActivitats d'aventura d'estiu. Bike Park. Esquí alpí, surf.... Telecadira al cim de la Tossa d'Alp 2536m.\n42 minuts (38 km)\nLes coses materials es perden, es deterioren, acaben en l'oblit. Una estada a cal Rei, és regalar un record.\nCarrer Travessera, 16\n25726 Lles de Cerdanya (Alt Pirineu)\n+ (34) 973 515 213\n+ (34) 659 063 915\nLa Casa Rural cal Rei\nHabitacions dobles superiors amb Hidromassatge\nActivitats a l'Alt Pirineu\nDisseny per SeuMediaLikes\nAquesta web utilitza cookies pròpies necessàries i de tercers, accepta per seguir navegant. Veure Política de cookies


Green Tree Inn Weifang Yuhe Road Hotel Weifang Xina - Ofertes d'hotels amb els MILLORS DESCOMPTES EN LÍNIA\nFushou Street Yuhe Road Crossings South, Districte de Kuiwen, Weifang, Xina, 261031 - Veure al mapa\nTé alguna pregunta per a Green Tree Inn Weifang Yuhe Road Hotel?\nBarri Districte de Kuiwen Districte de Kuiwen Districte de Kuiwen\nMés informació sobre Green Tree Inn Weifang Yuhe Road Hotel\nAl visitar Weifang, vosté es sentirà com a casa a Green Tree Inn Weifang Yuhe Road Hotel, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb les atraccions principals de la ciutat com Weifang department Store, Hospital del Tòrax Weifang, Gran Magatzem Huiyi a prop, els visitants de l'hotel estaran encantats amb la seva localització.\nEls serveis i instal.lacions de primera categoria que defineixen l'experiència de Green Tree Inns us esperen a Green Tree Inn Weifang Yuhe Road Hotel. A l'hotel s'hi pot gaudir d'unes comoditats de primera classe com aparcament de cotxes, servei d'habitacions, restaurant, botigues a l'hotel.\nL'hotel compta amb 104 precioses habitacions, i totes inclouen habitacions per a no fumadors, aire condicionat, calefacció, escriptori, telèfon. A més, l'oci que l'hotel ofereix assegurarà que tengui molt a fer durant el dia. Si buscau un allotjament còmode i adequat a Weifang, faci de Green Tree Inn Weifang Yuhe Road Hotel la vostra llar.


Josep Lluís Peñalver: «La gent creu que només fem Sardanes»\nNens i nenes a la trobada d'Osca de danses tradicionals.\nL’Esbart Dansaire reinventa la tradició catalana\nActualitzada 25/04/2016 a les 23:05\nL’Esbart Dansaire de Tarragona ja compta amb 34 anys d’història a les seves espatlles, el que els ha permès consolidar-se com una de les entitats de cultura tradicional catalana més arrelades a Tarragona.\nEs tracta d’una entitat que reinterpreta la música i la dansa folklòrica catalana sense perdre’n l’escència, amb grups per nens com per adults. Una de les seves tasques, és transmetre la dansa tradicional catalana a altres territoris i, amb aquest objectiu en ment, aquest abril van viatjar fins a Osca per participar del III Encuentro Nacional de Escuelas de Folklore José Rodrigo, amb els grups més joves de l’entitat. «Així, veuen altres nens que també fan danses tradicionals i això els motiva a continuar amb aquest tipus de dansa», diu el president de l’Esbart Dansaire de Tarragona, Josep Lluís Peñalver.\nDe fet, l’únic problema que afronta actualment l’esbart és la desconeixença del públic cap al seu format de dansa. El president explicava que «moltes vegades la gent creu que només fem sardanes, i en realitat tenim un centenar de danses de diferents racons de Catalunya, entre les quals hi ha moltes diferències, tant en la música com en el mateix ball». Una de les tasques de l’Esbart, que realitza, sobretot, el seu «buc insígnia», el cos de ball, és redescobrir danses que s’havien oblidat o que no estan documentades, i músiques per les quals ja no hi ha partitures, creant un espectacle que sigui modern però evoqui a les arrels de la cultura. La propera actuació en la qual presentaran una nova dansa serà Santa Tecla.\n«Hi ha coreografies que busquen l’espectacularitat però utilitzant les danses tradicionals», assegurava. Amb aquesta afirmació doncs, l’única manera que hi ha per conèixer, realment, l’espectacle que ofereix l’Esbart, és anant-lo a veure.


Viure a veïnats amb més zones verdes podria retardar l'aparició de la menopausa - Notícia - ISGLOBAL\nLa disminució de l'estrès i la millora de la salut mental, tots dos processos relacionats amb els espais verds, podrien explicar per què\nReducció del risc d'obesitat, millora de l'atenció infantil, alentiment del declivi físic durant l'envelliment… Són molts els beneficis que s'han relacionat amb el fet de viure prop d'espais verds. Per primera vegada, un estudi liderat conjuntament per la Universitat de Bergen i l'Institut de Salut Global de Barcelona (ISGlobal), centre impulsat per ”la Caixa”, apunta també al retard en l'aparició de la menopausa en dones.\nPublicada a la revista Environment International, la recerca es basa en les dades de 1.955 dones participants en l'Estudi Europeu de Salut Respiratòria (ECRHS, per les seves sigles en anglès) i pertanyents a nou països diferents (Espanya, França, Alemanya, Bèlgica, Regne Unit, Suècia, Estònia, Islàndia i Noruega). Durant més de vint anys, les participants van respondre a diversos qüestionaris sobre els seus hàbits de vida i el seu estat de salut, es van sotmetre a anàlisis de sang i van rebre un seguiment sobre la quantitat de vegetació al voltant de les seves llars.\nD'acord amb els resultats de l'estudi, les dones que viuen en àrees amb una vegetació escassa desenvolupen la menopausa 1,4 anys abans que les que viuen en veïnats on abunden les zones verdes . Així, l'edat mitjana a la qual van desenvolupar la menopausa les participants que viuen en zones amb alts nivells de vegetació va ser de 51,7 anys, mentre que les dones que viuen en zones pobres en espais verds rondaven els 50,3 anys.\nEl moment en el qual apareix la menopausa depèn de factors genètics i d'hàbits de vida com el tabaquisme, l'obesitat, l'activitat física i l'ús d'anticonceptius orals. L'associació amb els espais verds es pot deure a diversos processos biològics. “D'una banda, sabem que l'estrès provoca un augment del cortisol en sang i, segons apunten nombroses recerques,l'exposició als espais verds el redueix”, afirma Kai Triebner, primer autor de l'estudi i investigador visitant a ISGlobal. “Els nivells baixos de cortisol s'han associat amb un augment en els nivells d'estradiol, una important hormona sexual femenina. Potser aquelles dones que viuen a prop d'espais verds presenten nivells més baixos de cortisol que els permeten mantenir alts els nivells d'estradiol i, per tant, passen més tard la menopausa”. D'altra banda, “l'exposició als espais verds s'associa també amb un descens en certes patologies mentals, com la depressió, que al seu torn s'ha relacionat amb una edat més primerenca de menopausa”.\n“La menopausa és un marcador de salut i pot relacionar-se tant amb patologies fisiològiques com mentals”, assegura Payam Dadvand, coordinador de l'estudi i investigador d’ISGlobal. De fet, a edats tardanes, aquest fenomen natural s'ha associat amb la supervivència general, l'esperança de vida i la reducció de la mortalitat. “De confirmar-se, els resultats de la nostra recerca s'afegirien al ventall de proves que evidencien els beneficis dels espais verds per a la salut de les persones, a més d'ajudar les administracions a implementar intervencions destinades a desaccelerar l'envelliment reproductiu en una societat com la nostra, en ràpida urbanització”.\nKai Triebner, Iana Markevych, Steinar Hustad, Bryndís Benediktsdóttir, Bertil Forsberg, Karl A. Franklin, José Antonio Gullón Blanco, Mathias Holm, Bénédicte Jaquemin, Debbie Jarvis, Rain Jõgi, Bénédicte Leynaert, Eva Lindberg, Jesús Martínez-Moratalla, Nerea Muniozguren Agirre, Isabelle Pin, José Luis Sánchez-Ramos, Joachim Heinrich, Francisco Gómez Real, Payam Dadvand. Residential surrounding greenspace and age at menopause: A 20-year European study (ECRHS). Environment International, Agost 2019.